b'\n_START_ARTICLE_\nFrank Nighbor\n_START_SECTION_\nKariera\n_START_PARAGRAPH_\nNighbor je kariero za\xc4\x8del v mo\xc5\xa1tvu Pembroke Debaters v rodnem mestu Pembroke, Ontario. Med profesionalci je debitiral leta 1911 za mo\xc5\xa1tvo Port Arthur Lake City v ligi Northern Ontario Hockey League (NOHL). V mo\xc5\xa1tvo so najprej povabili Nighborjevega some\xc5\xa1\xc4\x8dana Harryja Camerona, ki pa ni \xc5\xbeelel prestopiti k Port Arthurju brez Nighborja. V klubu so se tako odlo\xc4\x8dili, da pripeljejo \xc5\xa1e Nighborja. Sprva ga niso resno jemali in je kot rezervist sedel na klopi, po po\xc5\xa1kodbah igralcev iz prve ekipe pa je Nighbor vendarle dobil prilo\xc5\xbenost in jo tudi z vso silo zgrabil. V svojem prvem nastopu je namre\xc4\x8d natresel \xc5\xa1est zadetkov._NEWLINE_Leta 1912 je prestopil v novo mo\xc5\xa1tvo Toronto Blueshirts in v ligi National Hockey Association na 18 tekmah zabil 25 golov. V Torontu je igral le eno sezono, saj se je leta 1913 preselil v PCHA mo\xc5\xa1tvo Vancouver Millionaires in zanj nastopal dve sezoni. Leta 1915 je z Vancouvrom tudi osvojil Stanleyjev pokal proti ekipi Ottawa Hockey Club._NEWLINE_Po osvojenem Stanleyjevem pokalu se je podal na vzhod in se pridru\xc5\xbeil prav Ottawi ter zanjo igral vse do leta 1930. Bil je pomemben \xc4\x8dlan mo\xc5\xa1tev Ottawe, ki so v 20. letih osvojila \xc5\xa1e 4 Stanleyjeve pokale - v letih 1920, 1921, 1923 in 1927. Njegova najbolj\xc5\xa1a sezona kariere je bila sezona 1916/17, ko je na 19 tekmah natresel 41 zadetkov in se s tem dose\xc5\xbekom izena\xc4\x8dil na vrhu strelske lestvice z Joejem Malonom._NEWLINE_V sezoni 1919/20 je na 23 tekmah vknji\xc5\xbeil 26 zadetkov in 15 podaj ter temu dodal \xc5\xa1e 6 zadetkov na 5 tekmah kon\xc4\x8dnice, v kateri je Ottawo popeljal do prvega Stanleyjevega pokala od vstopa v ligo NHL. Z Ottawo je osvojil Stanleyjev pokal \xc5\xa1e v sezonah 1920/21, 1922/23 in 1926/27. Kot \xc4\x8dlan Ottawe se je v zgodovino vpisal tudi kot prvi prejemnik nagrade Hart Trophy za najkoristnej\xc5\xa1ega igralca lige NHL in nagrade Lady Byng Trophy za najbolj \xc5\xa1portnega igralca lige. Nagrado Lady Byng Trophy je osvojil dvakrat, v letih 1925 in 1926._NEWLINE_V sezoni 1929/30 so Nighborja zamenjali v mo\xc5\xa1tvo Toronto Maple Leafs. Njegov odhod je pomenil tudi za\xc4\x8detek konca kluba Ottawa Hockey Club, ki je tri leta kasneje dokon\xc4\x8dno propadel. Pri Ottawi so v zameno za Nighborja dobili denarno vsoto in Dannyja Coxa. Nighbor je za Maple Leafse nastopil na 22 tekmah in po koncu sezone zaklju\xc4\x8dil igralsko kariero.\n_START_SECTION_\nSlog igranja\n_START_PARAGRAPH_\nNighbor je bil poznan kot mojster t. i. sweep checka ali poke checka, pri katerem igralec izvede nalet na nasprotnega igralca, a si \xc5\xa1e prej s palico nastavi plo\xc5\xa1\xc4\x8dek, tako da ga nasprotniku tudi vzame in da on oziroma njegova ekipa prevzame posest plo\xc5\xa1\xc4\x8dka po koncu naleta. Ta segment igre je bil za tedanji hokej na ledu popolna novost. Nighbor je bil prav tako zelo spreten pri obvladovanju plo\xc5\xa1\xc4\x8dka in dober strelec. S svojim \xc5\xa1portnim duhom je navdu\xc5\xa1eval in navdihnil lady Byng, da je v njegovo \xc4\x8dast podarila pokal Lady Byng Trophy. Pokal se danes podeljuje\xc2\xa0\xc2\xbbigralcu, za katerega odgovorni presodijo, da je prikazal najve\xc4\x8d \xc5\xa1portnega duha in gosposkega vedenja, ki ju dopolnjuje visok nivo igralnih sposobnosti.\xc2\xab\xc2\xa0 Lady Byng je pokal leta 1925 Nighborju kot prvemu dobitniku tudi osebno podelila. Nighbor je pokal osvojil \xc5\xa1e naslednje leto, leta 1926.\n_START_SECTION_\nPoznej\xc5\xa1a kariera\n_START_PARAGRAPH_\nNighbor je po koncu igralske kariere prevzel trenersko taktirko IHL mo\xc5\xa1tev Buffalo Bisons in London Tecumsehs ter nato \xc5\xa1e ECHL mo\xc5\xa1tva New York Rovers. Kasneje se je prenehal udejstvovati v hokeju na ledu in se podal v zavarovalni\xc5\xa1ke vode, saj je bil partner neke zavarovalnice, ki jo je vodil vse do svoje bolezni. Leta 1947 so ga sprejeli v Hokejski hram slavnih lige NHL. S \xc4\x8dlanstvom so ga nagradili tudi pri Kanadskem \xc5\xa1portnem hramu slavnih in \xc5\xa0portnem hramu slavnih Ottawe. Leta 1998 ga je \xc4\x8dasopis The Hockey News postavil na 100. mesto seznama 100 najve\xc4\x8djih hokejistov lige NHL vseh \xc4\x8dasov._NEWLINE_Frank Nighbor je umrl za rakom 13. aprila 1966 v rodnem Pembroku, Ontario. V \xc4\x8dasu smrti je bil star 73 let. Marca 2010 je na neki dra\xc5\xbebi v Quebecu neznani ameri\xc5\xa1ki zbiratelj odkupil Nighborjev dres iz leta 1927. Zanj je od\xc5\xa1tel 33.000 dolarjev.'